Nog 4 vas ná plaasmoord in Vrystaat | Netwerk24
Deur Cheréne Pienaar En Alzane Narrain 03 Julie 2018 20:37
Nog drie mans en ’n jong vrou is Maandag in die woonbuurt Kanana in Wepener aangekeer ná die moord verlede week op Marian Bruwer (68) en haar man, Choppie (78), op hul plaas buite Vanstadensrus.
Hulle het twee vuurwapens, ammunisie, selfone, juwele, ’n skootrekenaar en ander besittings van die vermoorde egpaar by hulle gehad.
Gabriel (Choppie) (78) en Marian Bruwer (67). Hulle is verlede week in hul huis in Vanstadensrus vermoor.Foto: Ds. Frans Gottschalk
Dit bring dit getal mense wat in verband met dié moord in hegtenis geneem is nou op vyf te staan nadat twee ander mans Saterdag reeds in Kanana en in Vanstadensrus se Gaba Square in hegtenis geneem is.
Intussen het Marleen Grobbelaar, Marian se skoonsuster, vertel dat dié vrou se oupa en ouma ook jare gelede op ’n plaas in die Cradock-distrik aangeval is.
Die oupa, FC Grobbelaar, is in die vroeë 1960’s op die plaas Rietfontein vermoor en die ouma, Ella, is vir dood agtergelaat, maar het oorleef.
Marian het tot twee jaar gelede nog op Cradock gewoon, waar sy vir Choppie Bruwer ontmoet het.
Grobbelaar sê Marian se ouma was ná die aanval blind nadat haar oë uitgesteek is. Sy is intussen ook dood.
Jasper Coetzee, Marian se jongste seun, het Dinsdag gesê hy is besig om sy ouers se besittings op te pak in hul plaashuis, sowat 3 km buite die dorp.
Van die geroofde items van die Bruwer-egpaar van Vanstadensrus wat teruggekry is toe die polisie Dinsdag nog vier verdagtes in verband met hul moorde verlede week aangekeer het.Foto: Verskaf
Sers. Mosili Ntsika, polisiewoordvoerder, sê drie mans van tussen 26 en 31 jaar oud en ’n 21-jarige vrou is Maandag in Kanana by Wepener aangekeer met eiendom van die vermoorde mense in hul besit. Dit nadat twee mans van onderskeidelik 20 en 26 jaar oud Saterdag laat in Kanana en in Gaba Square by Vanstadensrus in hegtenis geneem is.
Polisielede het Saterdag die egpaar se ses gesteelde vuurwapens en ander gesteelde goed in ’n huis in Wepener gekry.
Die Bruwers is verlede Maandag op hul plaas sowat 3 km buite Van Stadensrus in die kop geskiet. Hul lyke is ’n dag later gevind.
Die egpaar se gesteelde Chevrolet Spark is verlede Dinsdag omstreeks 20:00 verlate naby ’n sportterrein op Wepener gevind.
Meer oor: Vrystaat | Plaasmoord | Aangekeer